ເຄື່ອງຊ່ອຍເຫຼືອ ເລີ້ມຫຼັ່ງໄຫຼເຂົ້າໄປ ໃນປະເທດ ເກາະດອນ ວານົວຕູ
ພາຍຸໄຊໂຄລນ ທີ່ມີລົມແຮງ ຫຼາຍກວ່າ 300 ຫຼັກຕໍ່ຊົ່ວໂມງ ທຳລາຍບ້ານເຮືອນ ຫຼາຍໝູ່ບ້ານ ພ້ອມທັງທຳລາຍ ຖະໜົນຫົນທາງແລະຂົວ ເຮັດໃຫ້ສາຍໄຟຟ້າຂາດ ແລະຕົ້ນໄມ້ ຖືກໂຄ່ນລົງທັງຮາກ.
ເຄື່ອງຊ່ອຍເຫຼືອເລີ້ມຫລັ່ງໄຫລເຂົ້າໄປໃນປະເທດເກາະດອນ Vanuatu ໃນເຂດມະຫາສະມຸດປາຊີຟິກພາກໃຕ້ ໃນວັນອາ ທິດມື້ນີ້ ຫຼັງຈາກລົມພາຍຸ cyclone Pam ໄດ້ພັດເຂົ້າປະທະ ແລະສ້າງຄວາມເສຍຫາຍຢ່າງຮ້າຍແຮງໃນແລງວັນສຸກ ແລະ ວັນເສົາວານນີ້ ອົງການຊ່ອຍບັນເທົາທຸກ World Vision ໄດ້ເຕືອນວ່າ ອາດ ສາມາດໃຊ້ເວລາ ຫຼາຍມື້ຫຼືຫລາຍອາທິດກໍເປັນໄດ້ ເພື່ອຈະເຂົ້າ ໄປຫາພວກເກາະໃນເຂດສອກຫຼີກຫ່າງໄກໄດ້ ບັນດາເຈົ້າໜ້າ ທີ່ໄດ້ຢືນຢັນວ່າ ມີ ຜູ້ເສຍຊີວິດໄປແລ້ວ 8 ຄົນ ຍ້ອນລົມພາຍຸໄຊ ໂຄລນ Pam ລູກນີ້ ແຕ່ມີລາຍງານອື່ນໆທີ່ເວົ້າວ່າ ມີຄົນເສຍຊີວິດ ໄປຕື່ມອີກຫຼາຍສິບຄົນ ພາຍຸໄຊໂຄລນ Pam ຊຶ່ງມີລົມແຮງເຖິງ 300ຫຼັກກິໂລແມັດຕໍ່ຊົ່ວໂມງ ໄດ້ທຳລາຍໝູ່ບ້ານຫຼາຍໆແຫ່ງຢ່າງຮາບຄາບ ເຮັດໃຫ້ພວກອາຄານຍັງເຫຼືອແຕ່ຮ່າງໄມ້ ແລະຫຼັງຄາເຮືອນຖືກ ພັດປິວໄປ ພ້ອມທັງເຮັດໃຫ້ສາຍໄຟຟ້າຂາດ ແລະຕົ້ນໄມ້ຖືກໂຄ່ນລົງທັງຮາກ ເຈົ້າໜ້າທີ່ໄດ້ປະກາດພາວະສຸກເສີນໃນທົ່ວໝູ່ກາະ ປະທານາທິບໍດີ Vanuatu ທ່ານ Baldwin Lonsdale ໄດ້ຮ້ອງຂໍການຊ່ອຍເຫຼືອຈາກ ນາໆຊາດໃນວັນເສົາວານນີ້ ເວລາທ່ານກ່າວຄຳປາໄສ ຕໍ່ກອງປະຊຸມສະຫະປະຊາຊາດ ວ່າດ້ວຍການລົດຜ່ອນໄພຫາຍະນະ ທີ່ຍີ່ປຸ່ນ